## Naredba o homologaciji vozila namijenjenih za prijevoz opasnih tvari s obzirom na njihove posebne konstrukcijske značajke

### NN 58/2000 (13.6.2000.), Naredba o homologaciji vozila namijenjenih za prijevoz opasnih tvari s obzirom na njihove posebne konstrukcijske značajke

# DRŽAVNI ZAVOD ZA NORMIZACIJU I MJERITELJSTVO

**1305**

Temeljem članka 13. stavak 2., članka 17. stavak 2. i članka 23. stavak 4.
Zakona o normizaciji (»Narodne novine« broj 55/96) ravnatelj Državnog zavoda
za normizaciju i mjeriteljstvo donosi

## NAREDBU

### O HOMOLOGACIJI VOZILA NAMIJENJENIH ZA PRIJEVOZ OPASNIH TVARI S OBZIROM NA NJIHOVE POSEBNE KONSTRUKCIJSKE ZNAČAJKE

I. PODRUČJE PRIMJENE

1. Vozila namijenjenih za prijevoz opasnih tvari moraju biti homologirana
sukladno ovoj naredbi.

2. Odredbe ove naredbe primjenjuju na konstrukciju osnovnog vozila za motorna
vozila kategorije N i njihove prikolice kategorija O2, O3
ili O4 na koja se primjenjuju rubni brojevi 10 282 ili 11 282 dodatka
B Europskog sporazuma o međunarodnome cestovnom prijevozu opasnih tvari (ADR),
u njegovoj preinačenoj verziji.

II. ZAHTJEVI

3. Vozila za prijevoz opasnih tvari u smislu ove naredbe moraju zadovoljavati
zahtjeve iz točke 5. Pravilnika broj 105 Ekonomskog povjerenstva Ujedinjenih
naroda za Europu u izvornome obliku koji je stupio na snagu 7. svibnja 1998.
godine1, koji je dodatak Ženevskome sporazumu iz 1958. godine o prihvaćanju
jednakih tehničkih propisa za vozila na kotačima, opremu i dijelove koji mogu
biti ugrađeni i/ili upotrijebljeni u vozilima na kotačima i uvjeti za uzajamno
priznavanje homologacija dodijeljenih na temelju tih propisa  2 (u daljnjem
tekstu: Pravilnik ECE R 105.00).

4. Pravilnik ECE R 105.00 u izvorniku dostupan je u normoteci Državnog
zavoda za normizaciju i mjeriteljstvo. Pročišćeni tekst dijelova toga
pravilnika dan je u prijevodu na hrvatski jezik u prilogu 1. ove naredbe.

III. ISPITIVANJE VOZILA

5. Ispitivanje vozila u smislu ove naredbe može provoditi samo ovlašteni
laboratorij prema zahtjevima Pravilnika ECE R 105.00.

IV. HOMOLOGACIJA VOZILA

6. Državni zavod za normizaciju i mjeriteljstvo provodi homologaciju vozila
u smislu ove naredbe prema Pravilniku ECE R 105.00.

V. PROVJERA SUKLADNOSTI

7. Provjera sukladnosti vozila sa zahtjevima ove naredbe provodi se prema
postupku koji je propisan Pravilnikom o homologaciji vozila (»Narodne novine«
broj 82/96, 107/96, 79/97, 132/97, 58/98, 59/99 i 64/99).

VI. PRIMJENA

8. Ova naredba stupa na snagu osmog dana nakon objave u »Narodnim novinama«,
a primjenjivat će se od 1. listopada 2000. godine.

Klasa: 011-02/00-02/14
Urbroj: 558-04/7-00-1
Zagreb, 24. svibnja 2000.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_\_\_\_\_\_\_\_

1
ECE dokumenti u kojima je objavljen tekst Pravilnika:

E/ECE/324 - E/ECE/TRANS/505Rev.2/ Add.104 (Izvornik
Pravilnika., stupio na snagu 7. svibnja 1998.).

2
Prijašnji naslov Sporazuma glasi: Sporazum o prihvaćanju jednakih
uvjeta za homologaciju i uzajamno priznavanje homologacije opreme i dijelova
motornih vozila, donesen u Ženevi 20. ožujka 1958.

(\*)*Naslov izvornika na engleskome jeziku:*UNIFORM PROVISION CONCERNING
THE APPROVAL OF VEHICLES INTENDED FOR THE CARRIAGE OF DANGEROUS GOODS WITH
REGARD TO THEIR SPECIFIC CONSTRUCTIONAL FEATURES

**PRILOG 1**

»JEDNAKE ODREDBE KOJE SE ODNOSE NA HOMOLOGACIJU VOZILA NAMIJENJENIH ZA
PRIJEVOZ OPASNIH TVARI S OBZIROM NA NJIHOVE POSEBNE KONSTRUKCIJSKE ZNAČAJKE\*«
U IZVORNOME OBLIKU KOJI JE STUPIO NA SNAGU DO 7. SVIBNJA 1998. GODINE U
PRIJEVODU NA HRVATSKI JEZIK

**Pravilnik ECE R 105.00**

Prijevod sadrži ove dijelove pravilnika:

Točka 1. Područje primjene

Točka 2. Definicije

Točka 3. Zahtjev za homologaciju

Točka 4. Homologacija

Točka 5. Tehničke odredbe

Točka 6. Preinaka tipa vozila i proširenje homologacije

Točka 7. Sukladnost proizvodnje

Točka 9. Potpuna obustava proizvodnje

*Dodaci:*

Dodatak 1: Izjava koja se odnosi na izdanu homologaciju (ili proširenu,
odbijenu ili povučenu homologaciju ili potpunu obustavu proizvodnje) tipa
vozila s obzirom na njegove posebne konstrukcijske značajke prema Pravilniku
br. 105

Dodatak 2: Izgled homologacijskih oznaka

1. PODRUČJE PRIMJENE

1.1 Odredbe ovoga pravilnika primjenjuju na konstrukciju osnovnog vozila za
motorna vozila kategorije N i njihove prikolice kategorija O2, O3 ili O4 na koja
se primjenjuju rubni brojevi 10 282 ili 11 282 dodatka B Europskog sporazuma o
međunarodnome cestovnom prijevozu opasnih tvari (ADR), u njegovoj preinačenoj
verziji.

2. DEFINICIJE

Za potrebe ovoga pravilnika:

2.1. *»osnovno vozilo«* (u daljnjem tekstu: »vozilo«) označuje šasiju
s kabinom, tegljač za poluprikolicu, šasiju prikolice ili prikolicu sa
samonosivom konstrukcijom namijenjenu za prijevoz opasnih tvari

2.2. *»tip vozila«* označuje vozila koja se međusobno bitno ne
razlikuju s obzirom na konstrukcijske značajke navedene u ovome pravilniku.

3. ZAHTJEV ZA HOMOLOGACIJU

3.1. Zahtjev za homologaciju tipa vozila s obzirom na njegove konstrukcijske
značajke mora podnijeti proizvođač vozila ili njegov vovaljano ovlašten
predstavnik

3.2 Zahtjev mora biti popraćen niže navedenim dokumentima u tri primjerka,
s ovim pojedinostima:

3.2.1 podrobnim opisom tipa vozila s obzirom na njegovu konstrukciju, motor
(kompresijsko paljenje, vanjski izvor paljenja), mjere, konfiguraciju i
upotrijebljena gradiva

3.2.2 oznakom vozila, sukladno rubnim brojevima 220 301 (2) ADR-a (EX/ll,
EX/lll, AT, FL, OX)

3.2.3 crtežima vozila

3.2.4 najvećom tehničkom masom (u kg) potpunog vozila.

3.3 Vozilo koje predstavlja tip vozila za koje je zatražena homologacija
mora se dostaviti tehničkomu servisu (ovlašteni laboratorij) koji je odgovoran
za provedbu homologacijskih ispitivanja.

4. HOMOLOGACIJA

4.1 Ako vozilo za koje je zatražena homologacija prema ovomu pravilniku
zadovoljava sve zahtjeve iz točke 5., mora se izdati homologacija toga tipa
vozila.

4.2 Svaki homologirani tip vozila dobiva svoj homologacijski broj. Prve dvije
znamenke (00 za Pravilnik u njegovu sadašnjemu obliku) moraju označivati broj
niza izmjena ili dopuna koji sadrži najnovije veće tehničke izmjene ili
dopune ovoga pravilnika objavljene do vremena izdavanja homologacije. Ista
ugovorna strana ne smije istim brojem označiti drugi tip vozila u smislu točke
2.2.

4.3 Obavijest o homologaciji ili proširenju homologacije prema ovomu
pravilniku mora biti dostavljena stranama u Sporazumu iz 1958. godine koje
primjenjuju ovaj pravilnik s pomoću formulara koji je u skladu s modelom danim
u dodatku 1. ovoga pravilnika.

4.4 Na svako vozilo koje odgovara tipu vozila koji je homologiran prema ovomu
pravilniku na vidljivu i lako pristupačnu mjestu naznačenu u obavijesti o
homologaciji mora se postaviti međunarodna homologacijska oznaka koja se
sastoji od:

4.4.1 kružnice oko slova »E«, iza kojeg se nalazi razlikovni broj države
koja je odobrila homologaciju 1

4.4.2 broja ovoga pravilnika iza kojeg se nalazi »R«, crtica i
homologacijski broj desno od kruga koji je propisan u točki 4.1.4.1.

4.4.3 dodatne oznake odmaknute od homologacijskoga broja koja se sastoji od
oznake koja prikazuje oznaku vozila prema rubnom broju 220 301 (2) ADR-a.

4.5 Ako je vozilo sukladno tipu vozila homologiranu prema jednomu ili više
drugih pravilnika koji su dodaci Sporazuma u istoj zemlji koja je izdala
homologaciju prema ovomu pravilniku, nije potrebito ponavljati simbol propisan u
točki 4.4.1; u tome slučaju dodatni brojevi i dodatni simboli za pravilnike za
koje je homologaciju izdala zemlja koja je izdala homologaciju prema ovomu
pravilniku upisani su jedan ispod drugoga desno od simbola propisanog u točki
4.4.1.

4.6 Homologacijska oznaka mora biti jasno čitljiva i neizbrisiva

4.7 Homologacijska oznaka mora se postaviti blizu proizvođačeve pločice za
identifikaciju vozila ili na njoj.

4.8 U dodatku 2. ovoga pravilnika prikazan je primjer izgleda homologacijske
oznake.

\_\_\_\_\_\_\_\_\_\_\_\_
1
1 za Njemačku, 2 za Francusku, 3 za Italiju, 4 za Nizozemsku, 5 za Švedsku,
6 za Belgiju, 7 za Mađarsku, 8 za Češku Republiku, 9 za Španjolsku, 10 za
Jugoslaviju, 11 za Ujedinjeno Kraljevstvo, 12 za Austriju, 13 za Luksemburg,
14 za Švicarsku, 15 (prazno), 16 za Norvešku, 17, za Finsku, 18 za Dansku,
19 za Rumunjsku, 20 za Poljsku, 21 i za Portugal, 22 za Rusku Federaciju, 23
za Grčku, 24 za Irsku, 25 za Hrvatsku, 26 za Sloveniju, 27 za Slovačku, 28
za Bjelorusiju, 29 za Estoniju, 30 (prazno), 31 za Bosnu i Hercegovinu, 32 –
36 (prazno), 37 za Tursku, 38 – 39 (prazno), 40 za Bivšu Jugoslavensku
Republiku Makedoniju. Iduće brojeve po redu treba dodjeljivati ostalim državama
po kronološkome redu po kojemu one potvrđuju Sporazum o prihvaćanju
jednakih uvjeta za homologaciju i međusobno priznavanje homologacije opreme i
dijelova motornih vozila ili po kojemu se one slažu s tim sporazumom, a o
tako određenim brojevima Glavni tajnik Ujedinjenih naroda obavijestit će
ugovorne strane u tome sporazumu.

5. TEHNIČKE ODREDBE

5.1 Vozila, ovisno o njihovoj oznaci, moraju biti sukladna niže navedenim
odredbama prema podacima iz tablice na sljedećoj stranici.

5.1.1 ELEKTROOPREMA

5.1.1.1 Električna instalacija kao cjelina mora zadovoljavati sljedeće
odredbe, sukladno tablici u točki 5.1.

```
____________________________________________________________________________
        TEHNIČKE                        Oznaka vozila (rubni broj 222
        SPECIFIKACIJE                           302 (2) ADR-a)
                                        EX/II   EX/III  AT      FL      OX
____________________________________________________________________________
        Električna oprema               X       X       X       X       X
5.1.1.2 Ožičenje                                X               X
5.1.1.3 Glavna sklopka akumulatora      X       X               X
5.1.1.4 Akumulatori                             X               X
5.1.1.5 Tahografi                               X               X
5.1.1.6 Instalacije pod stalnim
        naponom                                 X               X
5.1.1.7 Električna instalacija iza
        vozačeve kabine                         X               X
        Ugroženost od požara
5.1.2.2.1 Kabina: gradiva               X       X
5.1.2.2.2 Kabina: toplinski štitnik                                     X
5.1.2.3 Spremnici za gorivo             X       X               X       X
5.1.2.4 Motor                           X       X               X       X
5.1.2.5 Ispušni sustav                  X       X               X
5.1.2.6 Trajna kočnica                          X       X       X       X
5.1.2.7 Pomoćno grijanje                X       X               X       X
        Kočenje
5.1.3.1                                         X       X       X       X
5.1.3.2                                 X
5.1.4   Ograničenje brzine              X       X       X       X       X

```

5.1.1.2 Ožičenje

5.1.1.2.1 Presjek vodiča mora biti dostatno velik da ne može doći do
pregrijavanja. Vodiči moraju biti odgovarajuće izolirani. Svi strujni krugovi
moraju biti zaštićeni osiguračima ili automatskim sklopkama, osim ovih
krugova:

- od akumulatora do sustava za pokretanja hladnog motora i zaustavljanja
motora

- od akumulatora do alternatora

- od alternatora do kutija s osiguračima ili sklopkama kruga

- od akumulatora do pokretača motora

- od akumulatora do kućišta upravljačke jedinice sustava za trajno kočenje,
ako je taj sustav električni ili elektromagnetski

- od akumulatora do električkog mehanizma za podizanje pomične osovine.

Ti nezaštićeni krugovi moraju biti što je moguće kraći.

5.1.1.2.2 Kabeli moraju biti čvrsto pričvršćeni i postavljeni tako da
vodiči budu zaštićeni na odgovarajući način od mehaničkih i toplinskih
djelovanja.

5.1.1.3 Glavna sklopka akumulatora

5.1.1.3.1 Sklopka za isključivanje električnih krugova mora biti
postavljena što je moguće bliže akumulatoru.

5.1.1.3.2 Jedan uređaj za izravno ili posredno upravljanje mora biti
postavljen u vozačevoj kabini, a drugi na vanjskoj strani vozila. Ti uređaji
moraju biti lako dostupni i različito označeni. Upravljački uređaj koji se
nalazi u vozačevoj kabini mora biti izravno u dosegu vozaču koji sjedi na vozačevu
sjedalu. Taj uređaj mora biti zaštićen od nenamjernog uključivanja
stavljanjem zaštitnoga poklopca, uporabom upravljačkog uređaja s dvostrukim
pomakom ili na drugi prikladan način.

5.1.1.3.3 Treba biti omogućeno isključivanje sklopke kad je motor u radu,
bez izazivanja opasnoga porasta napona. Rad sklopke ne smije stvarati opasnost
od požara u eksplozivnoj atmosferi; to se može osigurati uporabom sklopke s kućištem
sa stupnjem zaštite IP65 prema normi IEC 529.

5.1.1.3.4 Kabelski priključci na glavnoj sklopki akumulatora moraju imati
stupanj zaštite IP54. Međutim, to se ne primjenjuje ako su ti priključci smješteni
u jednome kućištu koje može biti i kućište akumulatora. U tome slučaju
dostatno je izolirati priključke od kratkoga spoja, na primjer gumenom kapicom.

5.1.1.4 Akumulatori

Kabelski priključci (stezaljke) akumulatora moraju biti električno
izolirani ili pokriveni kutijom koja izolira akumulator. Ako akumulatori nisu
smješteni ispod poklopca motora tad moraju biti smješteni u kutiju s prozračivanjem.

5.1.1.5 Tahografi

Električno napajanje tahografa mora se osigurati preko sigurnosne zapreke
koja je spojena izravno na akumulator. Tahograf i sigurnosna zapreka moraju
zadovoljavati zahtjeve za odgovarajuću električnu opremu prema europskoj normi
EN 50 020.

5.1.1.6 Dijelovi električne instalacije, osim tahografa, koji ostaju pod
naponom kad je isključena glavna sklopka akumulatora moraju biti prikladni za
uporabu u ugroženim prostorima te moraju zadovoljavati odgovarajuće zahtjeve
iz europske norme EN 50 014 i jedne od Europskih norma EN 50 015 do EN 50 020
ili EN 50 028. Zahtjevi za odgovarajuću skupinu plinova sukladno proizvodu koji
se prevozi moraju biti zadovoljeni.

5.1.1.7 Odredbe koje se odnose na dio električne instalacije koja se nalazi
iza vozačeve kabine Čitava instalacija mora biti konstruirana, izvedena i zaštićena
tako da ne može prouzročiti zapaljivanje ili kratki spoj u uobičajenim
uvjetima uporabe vozila te da svodi na najmanju mjeru takve opasnosti u slučaju
udara ili deformacije.

Posebno:

5.1.1.7.1 Ožičenje

Ožićenje koje se nalazi iza vozačeve kabine mora biti zaštićeno od
udara, abrazije i trenja kod uobičajenih uvjeta uporabe vozila. Primjeri
odgovarajuće zaštite dani su na slikama 1., 2., 3. i 4. Međutim, nije
potrebna dodatna zaštita na kabelima za prijenos signala u uređaju za zaštitu
protiv blokiranja kočnica.

![](dodatni/374931.gif)

![](dodatni/374932.gif)

![](dodatni/374933.gif)

![](dodatni/374934.gif)

5.1.1.7.2 Uređaji za osvjetljavanje

Nije dopuštena uporaba žarulja s navojem.

5.1.1.7.3 Električni priključci

Električni priključci između motornih vozila i prikolica moraju imati
stupanj zaštite IP54 prema normi IEC 529 te moraju biti tako konstruirani da je
onemogućeno slučajno rastavljanje. Primjeri odgovarajućih priključaka dani
su u normama ISO 12 098:1994 i ISO 7638:1995.

5.1.1.7.4 Električni mehanizam za podizanje

Električna oprema mehanizama za podizanje pomične osovine mora biti ugrađena
izvan okvira šasije u zabrtvljenome kućištu.

5.1.2 Zaštita od požara

5.1.2.1 Sljedeće tehničke odredbe moraju se primijeniti sukladno tablici u
točki 5.1.

5.1.2.2 Kabina vozila

5.1.2.2.1 Samo teško zapaljiva gradiva smiju se upotrijebiti za izradbu vozačeve
kabine. Smatra se da su te odredbe zadovoljene ako, sukladno postupku koji određuje
norma ISO 3795 : 1989, uzorci tih dijelova kabine nemaju brzinu gorenja veću od
100 mm/min: sjedišta sjedala, nasloni sjedala, sigurnosni pojasovi, obloga
stropa, krovni otvori, oslonci za ruke, sve obloge na vratima, prednjim, stražnjim
i bočnim plohama, pregrade, nasloni za glavu, podni prostirači, štitnici od
sunca, zavjese, sjenila, poklopci prostora za nadomjesni kotač, poklopci
motornoga prostora, madraci ležajeva i sva druga gradiva koji se upotrebljavaju
unutar kabine, uključujući dijelove za oblaganje i naglo širenje koji su
predviđeni da u slučaju sudara upiju energiju pri dodiru s vozačem i suvozačem.

5.1.2.2.2 Kad vozačeva kabina nije napravljena od teško zapaljivih gradiva,
štitnik izrađen od kovine ili drugoga prikladnog gradiva, širine jednake širini
spremnika mora biti postavljena iza kabine. Svi prozori u stražnjemu dijelu
kabine ili štitnika moraju biti nepropusno zatvoreni i izrađeni od
sigurnosnoga vatrootpornog stakla u vatrootpornome okviru. Međutim, slobodan
prostor, ne uži od 15 mm, mora postojati između spremnika i kabine ili štitnika

5.1.2.3 Spremnici goriva Spremnici goriva za napajanje motora vozila mozaju
zadovoljavati sljedeće zahtjeve:

5.1.2.3.1 Spremnici goriva moraju biti smješteni tako da su što je moguće
više zaštićeni od svakoga udara.

5.1.2.3.2 U slučaju bilo kakvog curenja gorivo mora teći na tlo bez dolaženja
u dodir s vrućim dijelovima vozila ili tereta.

5.1.2.3.3 Spremnici koji sadrže benzin moraju biti opremljeni učinkovitim
preprekom prolazu vatre koja je prilagođena uljevnom otvoru ili napravom koja
omogućuje nepropusno zatvaranje uljevnog otvora.

5.1.2.4 Motor

Pogonski motori vozila moraju biti opremljen i postavljeni tako da se
izbjegne svaka opasnost od pregrijavanja ili zapaljivanja. Kod vozila koja nose
oznake EX/ll ili EX/lll motor mora biti ispred prednje stijenke teretnoga
prostora; međutim, motor može biti postavljen ispod toga prostora pod uvjetom
da je to izvedeno tako da se izbjegne svako zagrijavanje teretom, makar i
mjestimično.

5.1.2.5 Ispušni sustav

Ispušni sustav kao i ispušne cijevi moraju biti usmjereni ili zaštićeni
tako da se izbjegne svaka opasnost od pregrijavanja ili zapaljivanja. Dijelovi
ispušnog sustava koji su smješteni izravno ispod spremnika goriva (dizel)
moraju biti od njega udaljeni najmanje 100 mm ili zaštićeni toplinskom
pregradom. Kod vozila koja nose oznake EX/ll ili EX/lll ispušni sustav mora
biti postavljen ispred prednje stijenke teretnog prostora ili odvojen od
prostora s teretom koji prevozi vozilo vatrootpornom i toplinskoizolacijskom
pregradom. Otvor ispušne cijevi mora u tome slučaju biti usmjeren prema
vanjskoj strani vozila.

5.1.2.6 Trajno kočenje vozila

Vozila opremljena sustavima za trajno kočenje koja proizvode visoke
temperature u području iza stražnje stijenke vozačeve kabine moraju biti
opremljena sigurnosnom toplinskom pregradom koja je učvršćena i postavljena
između tog sustava i spremnika ili tereta tako da se izbjegne zagrijavanje, čak
i mjestimično, oplate spremnika ili tereta. Toplinska pregrada dodatno treba štititi
kočnički sustav od bilo kakvoga prelijevanja ili curenja tereta. Na primjer,
zaštita koja uključuje pregradu s dvostrukom stijenkom smatra se zadovoljavajućom.

5.1.2.7 Pomoćni uređaj za grijanje

Pomoćni uređaj za grijanje kabine mora biti dostatno siguran s obzirom na
zaštitu od požara te mora biti ugrađen ispred zaštitne stijenke (stražnja
stijenka kabine). Uređaj za grijanje mora bit ugrađen što je moguće više
sprijeda i po visini (barem 80 cm iznad razine tla) te mora biti opremljen uređajima
koji sprečavaju da strani predmeti dođu u dodir sa zagrijanim dijelovima uređaja
za grijanje ili njegovom ispušnom cijevi. Jedino se mogu upotrebljavati uređaji
za grijanje s napravom za brzo pokretanje motora ventilatora za zrak za
izgaranje (najviše 20 s).

5.1.3 Kočenje

5.1.3.1 Vozila na koja se primjenjuju odredbe rubnog broja 10 221 ADR-a
moraju zadovoljavati odgovarajuće odredbe Pravilnika br. 13, uključujući
odredbe iz dodatka 5.

5.1.3.2 Ostala vozila moraju zadovoljavati odgovarajuće odredbe Pravilnika
br. 13, osim odredaba iz dodatka 5.

5.1.4 Ograničivač brzine Motorna vozila (kamioni i tegljači za
poluprikolice) najveće mase koja je veća od 12 t moraju biti opremljena uređajem
za ograničivanje brzine sukladno odredbama ECE Pravilnika br. 89. Ograničena
brzina prema točki 2.1.1 ECE Pravilnika br. 89 ne smije biti veća od 85 km.

6. PREINAKA TIPA VOZILA I PROŠIRENJE HOMOLOGACIJE

6.1. Svaka preinaka tipa vozila mora se prijaviti mjerodavnoj ustanovi koja
je homologirala taj tip vozila. Ta ustanova može tada:

6.1.1. ili smatrati da nije vjerojatno da će učinjene preinake imati znatne
nepovoljne učinke i da u svakome slučaju vozilo još zadovoljava zahtjeve

6.1.2. ili zahtijevati daljnji izvještaj o ispitivanju od tehničke ustanove
odgovorne za provedbu ispitivanja.

6.2. O potvrdi ili o odbijanju homologacije, uz navođenje preinaka, moraju
postupkom navedenim u točki 4.3 biti obaviještene ugovorne strane.

6.3 Mjerodavna ustanova koja je izdala proširenje homologacije mora
dodijeliti serijski broj svakoj obavijesti o tome proširenju i o tome
obavijestiti strane Sporazuma iz 1958. godine koje primjenjuju ovaj pravilnik s
pomoću obavijesnog formulara sukladnog modelu u dodatku 1. ovoga pravilnika.

7. SUKLADNOST PROIZVODNJE

Postupci provjere sukladnosti proizvodnje moraju biti usklađeni s postupcima
danim u dodatku 2. Sporazuma (E/ECE/324-E/ECE/TRANS/505/Rev.2), uz ove zahtjeve:

7.1. Vozila homologirana prema ovomu pravilniku moraju biti proizvedena tako
da budu u skladu s homologiranim tipom zadovoljavanjem zahtjeva iz točke 5.

7.2 Mjerodavna ustanova koja je izdala homologaciju tipa može u bilo koje
vrijeme provjeriti usklađenost metoda provjere primjenljivih na svaku
proizvodnu jedinicu. Uobičajena učestalost tih provjera mora biti jednom u
dvije godine.

9. POTPUNA OBUSTAVA PROIZVODNJE

Ako posjednik homologacije potpuno prestane proizvoditi tip homologiran u
skladu s ovim pravilnikom, on o tome mora obavijestiti mjerodavnu ustanovu koja
je izdala homologaciju. Po primitku odgovarajuće obavijesti ta mjerodavna
ustanova mora o tome obavijestiti ostale strane Sporazuma iz 1958. godine koje
primjenjuju ovaj pravilnik s pomoću obavijesnog formulara sukladnog modelu u
dodatku 1. ovoga pravilnika.

**Dodatak 1.**

```
![](dodatni/374935.gif)

koja se odnosi na:2     IZDANU HOMOLOGACIJU
                        PROŠIRENU HOMOLOGACIJU
                        ODBIJENU HOMOLOGACIJU
                        POVUČENU HOMOLOGACIJU
                        POTPUNU OBUSTAVU PROIZVODNJE
tipa vozila za prijevoz opasnih tvari s obzirom na njegove posebne
konstrukcijske značajke
Homologacija br. ............... Proširenje: ....................
1.      Trgovački naziv ili zaštitni znak vozila ................
2.      Kategorija vozila: N1, N2, N3, O2, O3 ili O4:.......
        (šasija s kabinom, tegljač za polu-prikolicu, šasija prikolice,
        prikolica sa samonosivom konstrukcijom 2)
3.      Tip vozila: .............................................
4.      Oznaka vozila (EX/ll, EX/lll, AT, FL, OX): ..............
5.      Naziv i adresa proizvođača: .............................
6.      Ako je potrebno, ime i adresa predstavnika proizvođača:
        .........................................................
7.      Masa vozila:
7.1     Najveća tehnička masa potpunog vozila:...................
8.      Posebna oprema vozila: ..................................
8.1     Vozilo je/nije 2 opremljeno posebnim električnim uređajima
        Sažeti opis:.............................................
8.2     Vozilo je/nije 2 opremljeno uređajima za zaštitu od požara
        Sažeti opis: ............................................
8.3     Za motorna vozila:
8.3.1   Tip vozila: s kompresijskim paljenjem, s vanjskim izvorom
        paljenja 2
9.      Vozilo dostavljeno na homologaciju dana: ................
```

```
10.    Tehnička ustanova odgovorna za provedbu homologacijskih
        ispitivanja: ............................................
11.     Datum izvještaja o ispitivanju izdanog od te ustanove....
        .........................................................
12.     Broj izvještaja o ispitivanju izdanog od te ustanove:....
13.     Homologacija izdana/odbijena/proširena/povučena 2
14.     Položaj homologacijske oznake na vozilu: ................
15.     Mjesto: .................................................
```

```
16.    Datum:  .................................................
```

```
17.    Potpis: .................................................

```

\_\_\_\_\_\_\_\_\_\_\_\_
1
   Razlikovni broj države
koja je izdala/odbila/proširila/povukla homologaciju (vidi napomenu (1)
u točki 4.4.1).
2
  Prekrižiti što se ne primjenjuje.

**Dodatak 2.**

![](dodatni/374936.gif)

Gornja homologacijska oznaka postavljena na vozilo pokazuje kako
je taj tip vozila, namijenjen za prijevoz opasnih tvari, bio
homologiran u Nizozemskoj (E 4) prema Pravilniku br. 105 pod
homologacijskim brojem 002493 i označen s EX/ll (sukladno rubnom
broju 220 301 (2) ADR-a). Prve dvije znamenke homologacijskoga
broja pokazuju da je homologacije izdana sukladno zahtjevima
Pravilnika br. 105 u njegovu izvornome obliku.

![](dodatni/374937.gif)

Gornja homologacijska oznaka postavljena na vozilo pokazuje da je
odgovarajući tip vozila bio homologiran u Nizozemskoj (E 4) prema
 pravilnicima br. 105 i br. 13  1. Prve dvije znamenke
homologacijskoga
broja pokazuju da je na dan izdavanja odgovarajućih homologacija
Pravilnik br. 105 bio u njegovu izvornome obliku, dok je Pravilnik
 br. 13 već uključivao 09 niz izmjena i dopuna.

\_\_\_\_\_\_\_\_\_\_
1
Drugi broj pravilnika dan je samo kao primjer; koeficijent apsorpcije s
popravkom je 1.30 m-1.

Naredba, NN 58/2000-1305
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)